সলোমন দ্বীপপুঞ্জ

সলোমন দ্বীপপুঞ্জ হল একটি দক্ষিণ প্রশান্ত মহাসাগরীয় দ্বীপপুঞ্জ, যেটি পাপুয়া নিউ গিনির পূর্বদিকে অবস্থিত। দক্ষিণ প্রশান্ত মহাসাগর, সলোমন সাগর এবং প্রবাল সাগরের মধ্যেকার সমুদ্রপথে দ্বীপপুঞ্জটি অবস্থিত। এখানে ছয়টি বড় দ্বীপ এবং ৯০০টিরও বেশি ছোট ছোট দ্বীপ রয়েছে। এই দ্বীপপুঞ্জটিতে মেলানেশিয়ার সমস্ত বিশিষ্ট আকর্ষণগুলি উপভোগ করা যায়। তাদের অতিবৃষ্টি অরণ্য অঞ্চল (রেইন ফরেস্ট), উপহ্রদ (লেগুন) এবং জলপ্রপাতগুলিতে সরল শান্ত ও মনোরম বালুকাময় সৈকত এবং অপূর্ব প্রকৃতির সমাহার হয়েছে। যাঁরা জলের গভীরে যেতে পছন্দ করেন তাঁদের জন্য জলের নিচের জীবন ওপরের মতই আকর্ষক। এখানে প্রচুর বন্যপ্রাণী দেখতে পাওয়া যায় এবং এখানকার সাংস্কৃতিক ঐতিহ্য অত্যাশ্চর্য ও বর্ণময়। == দ্বীপপুঞ্জ == == জানুন == === ইতিহাস === মনে করা হয়, সলোমন দ্বীপপুঞ্জে হাজার হাজার বছর ধরে মেলানেশীয়দের বসবাস ছিল। বিশ্বাস করা হয় যে পাপুয়ান-ভাষী বসতি স্থাপনকারীরা প্রায় ৩০,০০০ খ্রিস্টপূর্বাব্দ নাগাদ এখানে আসতে শুরু করে। অস্ট্রোনেশীয় ভাষাভাষীরা প্রায় ৪,০০০ খ্রিস্টপূর্বাব্দে এখানে এসে পৌঁছোয়, তাদের সাথে এসেছিল আউটরিগার ক্যানোর মতো সাংস্কৃতিক উপাদান। ১,২০০ থেকে ৮০০ খ্রিস্টপূর্বাব্দের মধ্যে পলিনেশীয়দের পূর্বপুরুষ, ল্যাপিটা জনগণ, তাদের বৈশিষ্ট্যযুক্ত সিরামিক নিয়ে বিসমার্ক দ্বীপপুঞ্জ থেকে এসেছিল। প্রথম ইউরোপীয় হিসেবে স্প্যানীয় নাবিক আলভারো দে মেণ্ডানা দে নেইরা ১৫৬৮ সালে পেরু থেকে এই দ্বীপপুঞ্জে এসেছিলেন। ইউরোপীয়দের আগমনের আগে সলোমন দ্বীপপুঞ্জের অধিবাসীরা নরমুণ্ড শিকারী এবং নরখাদক হিসেবে কুখ্যাত ছিল। ১৯ শতকের মাঝামাঝি মিশনারিরা সলোমন দ্বীপপুঞ্জে যেতে শুরু করে। প্রথমদিকে তাদের খুব বেশি অগ্রগতি হয়নি, কারণ "ব্ল্যাকবার্ডিং" (কুইন্সল্যান্ড বা ফিজিতে চাষাবাদের জন্য বলপ্রয়োগ করে এবং প্রতারণা বা অপহরণের মাধ্যমে শ্রমিকদের নিয়োগ করা হত, সেখানে তাদের বেতন দেওয়া হতো না বা আদৌ দেওয়া হলে খুব কম দেওয়া হত) এই অধিবাসীদের প্রতিশোধ গ্রহণ এবং গণহত্যার দিকে পরিচালিত করেছিল। এই দাস প্রথার কুফল দেখে যুক্তরাজ্য ১৮৯৩ সালের জুন মাসে দক্ষিণ সলোমনকে আশ্রিত রাজ্য ঘোষণা করে। দ্বিতীয় বিশ্বযুদ্ধের সময় সলোমন দ্বীপপুঞ্জে আমেরিকান এবং জাপানিদের মধ্যে মারাত্মক যুদ্ধ সংঘটিত হয়েছিল, বিশেষ করে নাম করা যায় গুয়াডালকানালের যুদ্ধের। ১৯৪২ - ৪৫ সালের মধ্যে এই দ্বীপপুঞ্জে দ্বিতীয় বিশ্বযুদ্ধের সবচেয়ে তিক্ত লড়াই সংঘটিত হয়েছিল। দ্বীপবাসীদের উপর যুদ্ধের গভীর প্রভাব পড়েছিল। যুদ্ধের ফলে ধ্বংসলীলা এবং আধুনিক উপকরণ, যন্ত্রপাতি ও পশ্চিমী সাংস্কৃতিক প্রত্নবস্তুর প্রবর্তনের দীর্ঘমেয়াদী পরিণতি হিসেবে দ্বীপের ঐতিহ্যগত বিচ্ছিন্ন জীবনধারা রূপান্তরিত হয় গিয়েছিল। যুদ্ধের ক্ষতির পূরণ না হওয়ায় এবং যুদ্ধ-পূর্ব চাষাবাদ ধ্বংসের কারণে দ্বীপপুঞ্জের পুনর্গঠন ধীরগতিতে চলছিল, পূর্বের অর্থনীতির মূল ভিত্তিই ছিল চাষাবাদ। উল্লেখযোগ্যভাবে, মিত্রশক্তির সাথে সলোমন দ্বীপবাসীদের শ্রমিক হিসাবে অভিজ্ঞতার ফলে কেউ কেউ বস্তুগত অগ্রগতির ভিত্তি হিসাবে অর্থনৈতিক সংগঠন এবং বাণিজ্যের গুরুত্বকে নতুনভাবে উপলব্ধি করেছিল। ১৯৭৬ সালে এই দ্বীপপুঞ্জ ব্রিটিশ আশ্রিত রাজ্য থেকে স্ব-শাসন অর্জন করেছিল এবং দুই বছর পরে ১৯৭৮ সালের ৭ই জুলাই স্বাধীনতা পেয়েছিল। সলোমন দ্বীপপুঞ্জ হল একটি সাংবিধানিক রাজতন্ত্র যেখানে রাজা তৃতীয় চার্লস রাষ্ট্রের প্রধান এবং একজন গভর্নর-জেনারেল রাজার অনুপস্থিতিতে প্রতিনিধিত্ব করেন, পাশাপাশি স্থানীয়ভাবে নির্বাচিত একজন প্রধানমন্ত্রী আছেন। ১৯৯৮ সালে, ক্রমবর্ধমান নাগরিক অস্থিরতা, সহিংসতা, অপরাধ এবং সরকারি দুর্নীতি সমাজের স্থিতিশীলতাকে ক্ষুন্ন করেছিল। যুদ্ধবাজ গোষ্ঠীগুলি হোনিয়ারাকে কেন্দ্র করে রাজনৈতিক ক্ষমতা, চাকরি, জমি এবং অন্যান্য সম্পদের জন্য লড়াইতে নেমেছিল। ১৯৯৯ সালের গোড়ার দিকে স্থানীয় গুয়াল (গুয়াডালকানালের মানুষ) এবং পার্শ্ববর্তী দ্বীপ মালাইটার সাম্প্রতিক অভিবাসীদের মধ্যে দীর্ঘ উত্তেজনা সহিংসতায় পরিণত হয়েছিল। ২০০৩ সালের জুন মাসে, অস্ট্রেলীয় নেতৃত্বাধীন একটি বহুজাতিক বাহিনী, "সলোমন দ্বীপপুঞ্জে আঞ্চলিক সহায়তা মিশন" (আরএএমএসআই), এসে শান্তি পুনরুদ্ধার করে, জাতিগত স্থানিক বাহিনীকে নিরস্ত্র করে এবং বেসামরিক শাসন উন্নত করার চেষ্টা করে। অস্ট্রেলিয়া সবচেয়ে বেশি সংখ্যক শান্তিরক্ষা কর্মী নিয়োগ করেছিল, তবে অন্যান্য দক্ষিণ প্রশান্ত মহাসাগরীয় দেশ যেমন নিউজিল্যান্ড, ফিজি এবং পাপুয়া নিউ গিনি থেকেও উল্লেখযোগ্য সংখ্যায় কর্মী এসেছিল। আরএএমএসআই এর সামরিক অংশ ২০১৩ সালে ফিরে যেতে শুরু করে, তবে, ২০১৭ সালের ৩০শে জুনের হিসেব অনুযায়ী আরএএমএসআই সলোমন দ্বীপপুঞ্জে তাদের কার্যক্রম সমাপ্ত করেছে। জনসংখ্যার সিংহভাগ অংশ তাদের জীবিকার জন্য প্রধানত কৃষিকাজ, মাছ ধরা এবং অরণ্যায়নের ওপর নির্ভরশীল। বেশিরভাগ উৎপাদিত পণ্য এবং পেট্রোলিয়াম পণ্যের জন্য অধিবাসীরা আমদানির ওপর নির্ভরশীল। দ্বীপগুলি সীসা, দস্তা, নিকেল এবং সোনার মতো অপরিণত খনিজ সম্পদে সমৃদ্ধ। যাইহোক, গুরুতর জাতিগত সহিংসতা, সম্পদের অব্যবস্থাপনা, মূল ব্যবসা প্রতিষ্ঠানগুলি বন্ধ হয়ে যাওয়া এবং শূন্য হওয়া সরকারি কোষাগার ও দুর্নীতিগ্রস্ত মন্ত্রীদের উপস্থিতি দ্বীপপুঞ্জটিকে গুরুতর অর্থনৈতিক বিশৃঙ্খলার দিকে নিয়ে গেছে, যার ফল প্রায় বিনষ্ট হওয়ার দিকে অগ্রসর। ঋণ পরিশোধে সরকারের অক্ষমতা এবং জাহাজের বিরুদ্ধে হামলার কারণে গুরুত্বপূর্ণ জ্বালানি সরবরাহের জন্য ট্যাঙ্কার আসা (বৈদ্যুতিক উৎপাদনের জন্যও) বিক্ষিপ্ত হয়ে উঠেছে। বিল পরিশোধ না করা এবং প্রযুক্তিগত ও রক্ষণাবেক্ষণ কর্মীর অভাবের কারণে টেলিযোগাযোগ ধ্বংসের মুখে পড়েছে, কর্মীদের মধ্যে অনেকেই দেশ ছাড়ার ফলে কর্মীর অভাব ঘটেছে। ২০১৯ সালে, সলোমন দ্বীপপুঞ্জ তাইওয়ানের সাথে কূটনৈতিক সম্পর্ক ছিন্ন করে এবং পরিবর্তে গণপ্রজাতন্ত্রী চীনকে স্বীকৃতি দেয়। এটি আন্তঃদ্বীপ উত্তেজনা পুনরায় প্রজ্বলিত করেছে, তাইওয়ান-পন্থী শক্তিশালী মালাইটা প্রদেশ বিচ্ছিন্ন হওয়ার জন্য তাদের অভিপ্রায় ঘোষণা করেছে। ২০২১ সালে বিষয়গুলি চূড়ান্ত পর্যায়ে চলে যায় যখন মালাইটা থেকে আসা তাইওয়ানপন্থী বিক্ষোভকারীরা হোনিয়ারার চায়নাটাউনে দাঙ্গা করে এবং শহর পুড়িয়ে দেয়। অস্ট্রেলিয়ান সেনাবাহিনীকে সেখানে ডাকতে হয়েছিল শৃঙ্খলা পুনরুদ্ধার করার জন্য। ২০২২ সালে, মার্কিন যুক্তরাষ্ট্র এবং অস্ট্রেলিয়ার দৃঢ় বিরোধিতার পরেও, সলোমন দ্বীপপুঞ্জ চীনের সাথে একটি নিরাপত্তা চুক্তি স্বাক্ষর করে যার শর্ত অনুযায়ী সরকারের অনুরোধে শান্তি বজায় রাখার দায়িত্ব পালনের জন্য সলোমন দ্বীপপুঞ্জ চীনকে তাদের সামরিক বাহিনী মোতায়েন করার জন্য অনুমতি দিয়েছিল। === ভূগোল === সলোমন দ্বীপপুঞ্জ একটি বিস্তৃত দেশ: পশ্চিমতম এবং পূর্বতম দ্বীপগুলির মধ্যে দূরত্ব প্রায় ১,৫০০ কিমি (৯৩০ মাইল)। সান্তা ক্রুজ দ্বীপপুঞ্জ (টিকোপিয়া যার একটি অংশ), ভানুয়াতুর উত্তরে অবস্থিত এবং অন্যান্য দ্বীপ থেকে ২০০ কিমি (১২০ মাইল) এরও বেশি দূরত্বে এটির অবস্থান। বোগেনভিল ভৌগোলিকভাবে সলোমন দ্বীপপুঞ্জের অংশ, তবে আপাতত এটি পাপুয়া নিউ গিনির অধীন, যদিও এটি ২০২৫ সালের মধ্যে স্বাধীন হতে চলেছে। সলোমন দ্বীপপুঞ্জের দ্বীপমালা দুটি স্বতন্ত্র স্থলজ ইকোরিজিয়নের (পরিক্ষেত্র) অংশ। বেশিরভাগ দ্বীপই সলোমন দ্বীপপুঞ্জের অতিবৃষ্টি অরণ্য অঞ্চল ইকোরিজিয়নের অংশ। অরণ্য সম্বন্ধিত কর্মকাণ্ডের কারণে এই অরণ্যগুলি ব্যাপক চাপের মুখে পড়েছে। সান্তা ক্রুজ দ্বীপপুঞ্জ ভানুয়াতু সংলগ্ন দ্বীপপুঞ্জের সাথে ভানুয়াতু অতিবৃষ্টি অরণ্য অঞ্চল ইকোরিজিয়নের অংশ। ২৩০টিরও বেশি জাতের অর্কিড এবং অন্যান্য গ্রীষ্মমন্ডলীয় ফুল এই অঞ্চলের প্রাকৃতিক ভূদৃশ্যকে উজ্জ্বল করে রাখে। দ্বীপপুঞ্জে বেশ কয়েকটি সক্রিয় এবং সুপ্ত আগ্নেয়গিরি রয়েছে যার মধ্যে টিনাকুলা এবং কাভাচি সবচেয়ে সক্রিয়। এখানকার সর্বোচ্চ অঞ্চল মাকারাকোম্বুরু পর্বত, যেটি ২,৪৪৭ মিটার উচ্চ। এই অঞ্চলে অনেক নিচু প্রবাল প্রাচীর রয়েছে। দেশটি প্রশান্ত মহাসাগরীয় আগুনের বৃত্তে (রিং অফ ফায়ার) অবস্থিত, যেটি বেশ কয়েকটি টেকটোনিক প্লেটের (ভূত্বকীয় পাত) সংঘর্ষের অঞ্চল। এখানে অনেকগুলি সক্রিয় আগ্নেয়গিরি রয়েছে এবং প্রায়শই অগ্ন্যুৎপাত হয়। ভূমিকম্পও এখানে তুলনামূলকভাবে সাধারণ, কখনও কখনও সুনামিও ঘটে। === জলবায়ু === দ্বীপগুলির সমুদ্র-নিরক্ষীয় জলবায়ু সারা বছর ধরে অত্যন্ত আর্দ্র থাকে, যাদের গড় তাপমাত্রা ২৭° সে (৮০° ফা) এবং কিছু অঞ্চলে তাপমাত্রা বা আবহাওয়া কিছুটা চরম হয়। জুন থেকে আগস্ট মাস হল ঠাণ্ডার সময়। যদিও এখানকার ঋতু পরিবর্তন খুব একটা বোঝা যায় না, তবে নভেম্বর থেকে এপ্রিলের উত্তর-পশ্চিমী বাতাস আরও ঘন ঘন বৃষ্টিপাত এবং মাঝে মাঝে ঝড় বা ঘূর্ণিঝড় নিয়ে আসে। বার্ষিক বৃষ্টিপাত প্রায় ৩০৫০ মিমি (১২০ ইঞ্চি)। === পরিদর্শক তথ্য === সলোমন দ্বীপপুঞ্জের ওয়েবসাইট দেখুন। == ভাষা == এই দ্বীপপুঞ্জটি প্রায় ৬৮টি আদিবাসী মেলানেশীয় ভাষার আবাসস্থল, এখানকার অধিকাংশ নাগরিক পিজিন ভাষাকে লিঙ্গুয়া ফ্রাঙ্কা (ভিন্ন মাতৃভাষাবিশিষ্ট দু'জন মানুষের মধ্যে যোগাযোগের জন্য ব্যবহৃত ভাষা) হিসেবে ব্যবহার করে কথা বলে। ইংরেজি এখানকার সরকারি ভাষা, কিন্তু জনসংখ্যার মাত্র ১ বা ২% এই ভাষায় কথা বলে। == প্রবেশ == === প্রবেশের জন্য প্রয়োজন === সলোমন দ্বীপপুঞ্জে থাকতে হলে প্রত্যেকের একটি পাসপোর্ট, পরবর্তী সফরের টিকিট এবং পর্যাপ্ত তহবিল থাকা প্রয়োজন। ২০১৬ সালের অক্টোবর থেকে, ইইউ (ইউরোপীয় ইউনিয়ন) নাগরিকদের ভিসার প্রয়োজন নেই। নিম্নলিখিত জাতীয়তার নাগরিকরা আগমনের পর পরিদর্শক ভিসা পেতে পারেন: আমেরিকান সামোয়া, অ্যাণ্ডোরা, অ্যাঙ্গুইলা, অ্যান্টিগা ও বারবুডা, আর্জেন্টিনা, আরুবা, অস্ট্রেলিয়া, বাহামা, বার্বাডোস, বেলিজ, বোনায়ার, ব্রাজিল, ব্রিটিশ ভার্জিন দ্বীপপুঞ্জ, ব্রুনাই, কানাডা, কেম্যান দ্বীপপুঞ্জ, চিলি, কুক দ্বীপপুঞ্জ, কুরাকাও, ডোমিনিকা, ডোমিনিকান প্রজাতন্ত্র, ফিজি, ফরাসি পলিনেশিয়া, গ্রেনাডা, গুয়াডেলুপ, গুয়াম, গায়ানা, আইসল্যান্ড, ইসরায়েল, জাপান, দক্ষিণ কোরিয়া, কুয়েত, লিশটেনস্টাইন, মালয়েশিয়া, মালদ্বীপ, মার্শাল দ্বীপপুঞ্জ, মার্টিনিক, ফেডারেটেড স্টেটস অফ মাইক্রোনেশিয়া, মোনাকো, মন্টসেরাট, নাউরু, নিউ ক্যালেডোনিয়া, নিউজিল্যান্ড, নিউ, নরফোক দ্বীপ, উত্তর মারিয়ানা দ্বীপপুঞ্জ, নরওয়ে, পালাউ, পাপুয়া নিউ গিনি, প্যারাগুয়ে, পেরু , পিটকের্ন দ্বীপপুঞ্জ, পুয়ের্তো রিকো, সাবা, সেন্ট কিটস এবং নেভিস, সেন্ট লুসিয়া, সেন্ট ভিনসেন্ট এবং গ্রেনাডাইনস, সামোয়া, সান মারিনো], সিঙ্গাপুর, সুরিনাম, সুইডেন, সুইজারল্যান্ড, তাইওয়ান, থাইল্যান্ড, টোঙ্গা, ত্রিনিদাদ ও টোবাগো, যুক্তরাজ্য, মার্কিন যুক্তরাষ্ট্র, উরুগুয়ে, ভানুয়াতু, ওয়ালিস এবং ফুটুনা। বেলারুশ, বুরুন্ডি, ইথিওপিয়া, ঘানা, মন্টিনিগ্রো, ফিলিস্তিনি অঞ্চল, সার্বিয়া, দক্ষিণ আফ্রিকা, দক্ষিণ সুদান, তিমুর-লেস্তে, ভ্যাটিকান, জিম্বাবুয়ে ছাড়া অন্যান্য দেশের নাগরিকরা প্রস্থানের আগে ভিসা অনুমোদিত হওয়ার নিশ্চিতকরণ থাকলে আগমনে ভিসা পেতে পারেন। আপনার কাছে পরিদর্শক অনুমতিপত্র থাকলে, আপনাকে কাজ, ব্যবসা, ধর্মীয় পেশা বা পেশাগত গবেষণায় নিয়োজিত হবার অনুমতি দেওয়া হয় না। আপনি যদি এই জিনিসগুলির কোনটি করতে চান তবে আপনাকে অবশ্যই একটি ব্যবসায়িক অনুমতি নিতে হবে। === আকাশপথে === সলোমন দ্বীপপুঞ্জের দুটি প্রধান বিমানবন্দর রয়েছে। রাজধানী হোনিয়ারা থেকে ১১ কিমি (৭ মাইল) পূর্বে হোনিয়ারা আন্তর্জাতিক বিমানবন্দর এইচআইআর আইএটিএ অবস্থিত। নির্ধারিত উড়ানগুলি বেশিরভাগ দিন অস্ট্রেলিয়ার ব্রিসবেন থেকে ছেড়ে যায়। এছাড়াও পোর্ট ভিলা, নাদি, পোর্ট মোরসবি এবং সিডনির মধ্যে উড়ান ব্যবস্থা রয়েছে। এছাড়াও আছে মুন্ডা বিমানবন্দর এমইউএ আইএটিএ, এটি মুন্ডা শহরের পাশে পশ্চিম প্রদেশে অবস্থিত। === সমুদ্রপথে === ক্রুজ জাহাজ মাঝে মাঝে হোনিয়ারা নিয়ে যায়। সলোমন দ্বীপপুঞ্জের পশ্চিমাঞ্চলীয় প্রদেশে নৌকায় করে পাপুয়া নিউ গিনির দক্ষিণ বোগেনভিল থেকে ভ্রমণ করাও সম্ভব, কারণ স্থানীয়রা নিয়মিতভাবে সলোমনের শর্টল্যান্ড দ্বীপপুঞ্জ এবং বোগেনভিলের মধ্যে ভ্রমণ করে। == ভ্রমণ করা == === অউকি খেয়াপথ === এটি বেশিরভাগ দিনই চলে হোনিয়ারা ঘাট থেকে মালাইটা দ্বীপের অউকি পর্যন্ত, হোনিয়ারার স্লট বরাবর। ২০১২ সালে এর এক দিকের ভাড়া ছিল SI$৩০০ এবং দুদিকের ভাড়া ছিল SI$৫৮০। নৌযানটি ফ্লোরিডা দ্বীপপুঞ্জ পরিখার মধ্য দিয়ে ভ্রমণ করে যে পথটি বেশ উপভোগ্য এবং আপনি যদি জাহাজের সামনে বা পাশের দিকে তাকান তবে আপনি প্রচুর উড়ন্ত মাছ দেখতে পাবেন। ক্যাটামারান নৌযানটি একটি প্রাক্তন অকল্যান্ড বন্দর নৌযান, তাই সমুদ্রে যাওয়ার উপযুক্ত করে এর নকশা করা হয়নি। এর অর্থ হল সমুদ্র উত্তাল হলে আপনাকে সতর্কতার সঙ্গে প্রস্তুত থাকতে হবে। নৌযানটিতে প্রচুর আরামদায়ক বসার ব্যবস্থা, শীতাতপ নিয়ন্ত্রণ ব্যবস্থা এবং একটি বড় ফ্ল্যাট স্ক্রিন রয়েছে যেখানে ভ্রমণের সময় চলচ্চিত্র দেখা যায়। আপনি নৌযানে পানীয় এবং স্ন্যাকস কিনতে পারেন। তবে হোনিয়ারা থেকে বেরোনোর পথে কিনে নেওয়া ভাল কারণ নৌযানটি ফেরার সময়ে এর সরবরাহে টান পড়তে শুরু করে। এতে একটি টয়লেট আছে। নৌযানটি ০৮:০০ সময়ে ছেড়ে যাবার জন্য তৈরি থাকলে ০৭:৩০-এ এতে আরোহণ করা শুরু হয়। জেটির গেটের বাইরে জাহাজ-ঘাটের গাড়ি পার্ক অংশে, দাঁড় করানো গাড়ি থেকে আপনার টিকিট কিনুন। ০৭:৩০-এ টিকিট পাওয়ার জন্য সকলে এখানেই জড়ো হয়। ফ্লোরিডা দ্বীপপুঞ্জের তুলাগিতে নৌকা থামে (০৯:৩০) এবং দশ মিনিট পরে বোরোমোলের উদ্দেশ্যে ছেড়ে যায় (পৌঁছোনো ১০:৩০)। সেখানে একটি সুন্দর সৈকত এবং জলধারা রয়েছে। এটি অউকিতে ১২:৩০ এ পৌঁছায় এবং ১৪:০০ তে একই যাত্রাপথে হোনিয়ারাতে ফিরে যাওয়ার জন্য ছেড়ে যায় (১৩:৩০ থেকে আরোহণ)। বোরোমোলে ফিরে আসে ১৫:৩০-এ এবং তুলাগি আসে ০৪:৩০ তে। এর পর হোনিয়ারা পৌঁছোয় সূর্যাস্তের সময় বা ১৮:০০ এর কাছাকাছি। === উড়ান === সলোমন এয়ারলাইন্স দ্বীপের চারপাশে বহুসংখ্যক উড়ান সংগঠিত করে। == দেখুন == লেক টে'ঙ্গানো। বিশেষত্বের মধ্যে রয়েছে মনোরম এবং বিশাল টে'ঙ্গানো হ্রদ, যেটি উল্লেখযোগ্যভাবে প্রচুর উচ্চ খাড়া পর্বতগাত্র (ক্লিফ) দ্বারা বেষ্টিত, এটি এক সময় প্রবালপ্রাচীরের মধ্যে উপহ্রদ ছিল। 1 লাঙ্গা লাঙ্গা লেগুন। লাঙ্গা লাঙ্গা লেগুন আরও বিখ্যাত, এর জল উজ্জ্বল নীলের বদলে বাদামী, এখানকার জীবন ধীর এবং শান্তিপূর্ণ, স্থানীয়রা তাদের ঐতিহ্যবাহী হস্তশিল্প এবং অতুলনীয় 'ক্যানো'র (নৌকা) কাজ করে, ক্যানোগুলি জলের মধ্য দিয়ে নিঃশব্দে চলাচল করে। এটি এমন একটি জায়গা যেখানে আপনি কৃত্রিম দ্বীপ দেখতে পাবেন, এগুলি এই দেশটির একটি পরিচিতি। কিছু কিছু ১৬ শতকের আগের তৈরি, কিন্তু পাথর এবং প্রবাল সামগ্রী ব্যবহার করে এখনও নতুন তৈরি করা হয়। রেওকা হট স্প্রিং-এর বুদবুদ কাদার মধ্যে দিয়ে সামান্য কঠিন কিন্তু সুন্দর পথ ধরে চলুন বা, ঐকান্তিক হাইকারদের (যিনি দীর্ঘ দূরত্বের পথ হাঁটার জন্য তৈরি) জন্য, কোলোমবাঙ্গারা আগ্নেয়গিরির শীর্ষ পর্যন্ত ২-দিন ধরে চলার কথা বিবেচনা করুন। সহজ কিন্তু আরও সুন্দর হল ''মাতানিকো জলপ্রপাত যাওয়ার পথ, যার নিম্নাবস্থিত গুহাগুলি দ্বিতীয় বিশ্বযুদ্ধে সৈন্যদের লুকানোর জায়গা হিসেবে কাজ দিয়েছিল, এছাড়াও আছে তেনারু জলপ্রপাত। এগুলি দেশের রাজধানী এবং জাতীয় জাদুঘর ও সংস্কৃতি কেন্দ্রর আবাসস্থল হোনিয়ারার কাছাকাছি। 2 পূর্ব রেনেল। রেনেল এবং বেলোনা জেলায় বিশ্বের বৃহত্তম উত্থিত প্রবালপ্রাচীর আছে এবং এটি একটি ইউনেস্কো ওয়ার্ল্ড হেরিটেজ সাইট (বিশ্ব ঐতিহ্যবাহী স্থান)। স্কাল আইল্যান্ড। লোলা দ্বীপ থেকে এই ক্ষুদ্র দ্বীপটিতে যাওয়া যায়, এটি সলোমন দ্বীপপুঞ্জের অন্যতম পবিত্র এলাকা। পর্যটকেরা এখানে পরিদর্শন করেন এবং নরমুণ্ড শিকারের ইতিহাস উপলব্ধি করতে পারেন। এটিতে একটি মন্দিরও রয়েছে যেখানে পরাজিত রেণ্ডোভান প্রধানদের মাথার খুলি রয়েছে। যুদ্ধের সংরক্ষিত স্মৃতিচিহ্ন। প্রশান্ত মহাসাগরীয় যুদ্ধের সময় সলোমন দ্বীপপুঞ্জ জাপানী এবং আমেরিকান বাহিনীর মধ্যে একটি যুদ্ধক্ষেত্র হিসাবে ব্যবহৃত হয়েছিল। এখানকার বেশিরভাগ যুদ্ধ ধ্বংসাবশেষ এখনও স্থলে এবং জলের নিচে দেখা যায়। এর মধ্যে রয়েছে ট্যাঙ্ক, বিমানের ধ্বংসাবশেষ, জাহাজের ধ্বংসাবশেষ এবং বন্দুক। == করুন == অন্টং জাভা অ্যাটল।। == কিনুন == === মুদ্রা === দেশের মুদ্রা হল সলোমন আইল্যাণ্ড ডলার যা "SI$" (আইএসও মুদ্রা কোড: এসবিডি) চিহ্ন দ্বারা চিহ্নিত। এই মুদ্রা ১০০ সেন্টে বিভক্ত। $৫, $১০, $২০, $৫০ এবং $১০০ মূল্যের ব্যাঙ্কনোট আছে এবং ১০, ২০ ও ৫০ সেন্ট এবং $১ ও $২ মূল্যের মুদ্রা জারি করা হয়েছে, এখানে শুধুমাত্র ৫ সেন্টের কোন মুদ্রা নেই। হোনিয়ারাতে এটিএম পাওয়া যায়। কিছু হোটেল এবং রিসর্ট অস্ট্রেলিয়ান ডলার গ্রহণ করে এবং কিছু ক্ষেত্রে এটি বিশেষ করে পছন্দ করা হয় কারণ ১৯৭৭ সালের আগে এটি এক সময় সরকারি মুদ্রা ছিল। == আহার == সাধারণ রেস্তোঁরায় খাবারের জন্য SI$৩৫ লাগতে পারে। বখশিশের চল নেই। দ্বীপপুঞ্জের খাদ্য অন্যান্য দক্ষিণ প্রশান্ত মহাসাগরীয় দ্বীপপুঞ্জ থেকে সামান্য ভিন্ন। এখানে পোই, গাঁজিয়ে ওঠা ট্যারো এবং সাধারণ গ্রীষ্মমণ্ডলীয় ফলের মিশ্রণ পাওয়া যায়। শ্বেতসারের একটি গুরুত্বপূর্ণ উৎস হল কাসাভা (শিমুল আলু)। এছাড়াও একটি গুরুত্বপূর্ণ রপ্তানি পণ্য হলো এখানে ধরা টুনা, এগুলি সাধারণত লঙ্কা এবং পাস্তা বা চালের সাথে পরিবেশন করা হয়। বিশেষ করে দেশের দোকানগুলিতে আপনি প্রায়শই শুধুমাত্র টিনজাত স্প্যাম বা টুনা খুঁজে পাবেন। == পানীয় == স্থানীয় মদ কারখানা হল সলব্রু, এটি রাজধানীর কাছাকাছি তৈরি হয়। == নিরাপদে থাকুন == ভূমিকম্প সলোমন দ্বীপপুঞ্জ প্রশান্ত মহাসাগরীয় "রিং অফ ফায়ার" বরাবর অবস্থিত এবং এখানে ভূমিকম্পের প্রবণতা রয়েছে—যার মধ্যে কিছু বড় ভূমিকম্পও রয়েছে! ২০০৭ সালে ঘিজো দ্বীপে (নিউ জর্জিয়া দ্বীপপুঞ্জে) একটি ৮.১ মাত্রার ভূমিকম্পের ফলে ১২ মিটার পর্যন্ত উঁচু সুনামি হয়েছিল, ৫২ জন মারা গিয়েছিল। সান্তা ক্রুজ দ্বীপপুঞ্জের কাছে ২০১৩ সালে একটি ৮.০ মাত্রার ভূমিকম্পের ফলে ১ মিটার উঁচু সুনামি হয়েছিল (সৌভাগ্যবশত, উপকেন্দ্রটি ভূগর্ভের যথেষ্ট গভীরে ছিল তাই বড় সুনামি তৈরি হয়নি), এতে ১০ জনের কম লোক মারা যায়। ৭.০ মাত্রার উপরে ভূমিকম্প প্রায়ই ঘটে (প্রতি বছর বা দুই বছরে একবার)। আপনি যদি ভূমিকম্প অনুভব করেন, অবিলম্বে উচ্চ স্থল সন্ধান করুন। অপরাধ প্রতিবেশী পাপুয়া নিউ গিনির মতো খারাপ না হলেও সলোমন দ্বীপপুঞ্জে অপরাধের হার বেশি। অন্ধকারের পরে ভ্রমণ বিপজ্জনক, বিশেষ করে হোনিয়ারাতে। ছিনতাইকারীরা দিনের আলোতেও মাউন্ট অস্টিনের জাপানি ওয়ার মেমোরিয়ালে পর্যটকদের আক্রমন করে বলে জানা গেছে। গুয়াল (গুয়াডালকানালের বাসিন্দা) ও মালাইটার অধিবাসী এবং সেইসাথে দ্বীপবাসী ও চীনাদের মধ্যে জাতিগত উত্তেজনা অব্যাহত রয়েছে। অস্ট্রেলিয়ান সৈন্যরা ২০০৩ সাল থেকে অবস্থা নিয়ন্ত্রণে রাখার জন্য অবস্থান করছে, কিন্তু ২০০৬ সালে হোনিয়ারাতে সহিংস দাঙ্গার সময় শহরের বড় অংশ ধ্বংস করাকে এরা আটকাতে পারেনি। == সুস্থ থাকুন == সলোমন দ্বীপপুঞ্জের সবচেয়ে বড় স্বাস্থ্য সমস্যা হল ম্যালেরিয়া। এলাকায় ভ্রমণকারীদের তাদের থাকার আগে, থাকার সময় এবং পরে অ্যান্টি-ম্যালেরিয়া বড়ি খাওয়া উচিত। সলোমন দ্বীপপুঞ্জে লবণাক্ত জলের কুমির তুলনামূলকভাবে সাধারণ (দক্ষিণ প্রশান্ত মহাসাগরের অন্যান্য দ্বীপের তুলনায়) এবং জলের মধ্যে বা জলের কাছাকাছি থাকাকালীন যেকোন কিছু সম্বন্ধে সাবধান থাকা উচিত। নিজেদের জন্য এবং সেইসঙ্গে কুমিরদের সুরক্ষার জন্য অবগত থাকা হলো সর্বোত্তম প্রতিরক্ষা। যদিও উত্তর অস্ট্রেলিয়া এবং নিউ গিনির কুমিরের সংখ্যার থেকে এখানে কুমিরের সংখ্যা অনেক কম, কিন্তু এখনও অনেক প্রজাতির দক্ষিণ-পূর্ব এশীয় পরিসরের তুলনায় সলোমন দ্বীপপুঞ্জের কুমিরের সংখ্যা তুলনামূলকভাবে যথেষ্ট বলে মনে করা হয়। এটি বিশেষত নিউ গিনির নিকটতম দ্বীপগুলির ক্ষেত্রে সত্য, যেখানে দ্বীপপুঞ্জের সর্বাধিক কুমির রয়েছে। পরিদর্শকদের সরাসরি কল থেকে জল পান না করার পরামর্শ দেওয়া হচ্ছে। ফুটিয়ে পান করুন বা বোতলজাত জল পান করুন। == সংযোগ == দ্বীপে ২টি সেলুলার প্রদানকারী রয়েছে,- আওয়ার টেলিকম এবং বিমোবাইল। আরও তথ্য পাবেন এখানে। যেহেতু এটি একটি দ্বীপ, তাই সমস্ত ইন্টারনেট সংযোগ উপগ্রহের মাধ্যমে করা হয়। সেই কারণে সংযোগগুলি ধীর। কিছু হোটেল এবং রেস্টুরেন্টে ওয়াইফাই আছে।